dh-unibe/image-text_koenigsfelden-charters-post-1500 huggingface dataset:
Wir, von stetten und lendern gemeiner unnser eitdgnoschafft raͤt und sandbotten, der zit zuͦ Baden in Ergowͤ mit vollem gewalt versamlet,
namlich von Zùrich her: Ruͦdolff Escher, alt burgermeister, von Bern: Caspar Hetzel von Lindnach, vennerˀ, von Lucern: Hanns Ràtzenhofer,
seckelmeister, von Ure: Hanns Muhenheim, von Schwitz: Hanns Gerbrecht, amān, von Underwalden: Arnolt Fruͦntz, seckelmeister, von Zug:
Uͦlrich Raͤtich und von Glarus: Jos Kuͤchli, amān, bekennen und thuͦn kunt mit disem brieff, das uff hùtt, als der geben, vor
unns erschinen ist der from̄, fùrnem und wis Cuͦnrat Ragor, der zit hoffmeister der kùncklichen stifft zuo Kùngsfeld, in namē
des jar zits daselb an einem und die erberen ein bursame zuo Gebenstorff andern teils, antreffend die stuk, so die von
Gebenstorff obgenantem jarzit jerlich schuldig sind zuo geben. deszhalb obgemelter hoffmeister redtt, si werend jerlich siben̄
pfund und acht schilling haller zuo geben schuldig, innhalt brieff und sigel, so soͤlichs us wistē, die er begerte zuo verhoͤren. dawider aber die von Gebenstorff vermeinten, nit witer stur denn siben pfund haller obgemeltem jar zit zuogeben schuldig sin, hettend oͧch nie mer geben. und so wir aber beider teil clag, antwurten und besunder ettlich der von
Kùngsfelden brieff gehoͤrtt, die luter uswisend, das die von Gebenstorff dem jarzit die acht schilling zuo sampt den
siben pfunden jerlich zuo stùr schuldig zuo geben synd, bekennen wir die selben brieff in krefften, also das ein gmein
hinfùr dem jarzit die selb stur innhalt ir briefen jerlich us richten und geben soͤllend on alle fùrwort, intrag und widerred. zuo urkùnd haben wir bestimptem jarzit disen brieff under des fùrnemen und wisen Heinrich Goͤldschis von Ure,
unnsers lantvogts zuo Baden, eignem insigel in aller unnser namen besiglet. geben uff sant Onofrius tag, nauch Cristi gepurtt
tusent funffundert und zehen jar. ✳
540
✳
Konigsf. 875
Staatsarchiv
AARGAU
ein spruch und luͤtterùng um̄ die vij līb
und viij  stuͣr vòn uͣnsseren̄ heren den
eygennoͣssen so uͣnsz die vō Gebensstoͣrff geben
dèm jarzit aͤmpt
lr̄a
A 31
K
E 58